google/wiki40b huggingface dataset:
Baochupagoden

Baochupagoden (kinesisk: 保俶塔; pinyin: Bǎochù tǎ) er en pagode i Hangzhou i provinsen Zhejiang i Folkerepublikken Kina. Den er kjent som en av landemerkene rundt Vestsjøen, og ligger nord for innsjøen på Den kostbare steinhøyde (宝石山, Bǎoshíshān). Dens smale basis støtter opp under syv etasjer (45 m).
Navnet Baochu betyr «beskytt Chu», og viser ifølge legenden til Qian Chu, riket Wuyues siste konge. Kong Chus ministre bygde tempelet for bønn om at kongen skulle komme trygt hjem fra en reise til Kaifeng. Han var blitt kalt dit av keiseren, og mange dager var forløpt uten ord om at han var på vei hjemover.
Pagoden ble bygd i 963 med ni etasjer. Den siste restaureringen fant sted i 1933, og da noe kortere.
Traktaten om pavens makt og overhøyhet

Traktaten om Pavens makt og overhøyhet (1537), (latin: Tractatus de Potestate et Primatu Papae), er den syvende lutherske bekjennelse i Konkordieboken. Philipp Melanchthon, som var forfatteren, fullførte traktaten den 17. februar 1537 under sammenkomsten av fyrster og teologer i Schmalkalden. Traktaten ble ratifisert og underskrevet av denne forsamling som et vedlegg til Den augsburgske bekjennelse, som ikke hadde en spesifikk artikkel som omhandlet embete til Paven. Denne definering av deres holding til pavedømmet var å anse som viktig for lutheranerne siden de stod overfor det truende kirkekonsilet som kom til å møtes som Konsilet i Trient. Traktaten ble historisk sett del av Luthers Schmalkaldiske artikler fordi begge dokumentene ble til med utgangspunkt i Det schmalkaldiske forbund og Traktaten ble plassert etter de schmalkaldiske artikler i Konkordieboken.
Melanchthon brukte mye den samme retorikk i Traktaten som han gjorde i Apologi for Den augsburgske bekjennelse (1531). Melanchthon brukte Bibelhenvisninger og sitater fra kirkefedrene for å presentere og støtte opp om tre hovedpoenger: 1) Paven er ikke overhode til den kristne kirken og overordnet alle andre biskoper etter guddommelig rett (de iure divino), 2) Paven og biskopene har ikke verdslig øvrighet etter guddommelig rett, 3) påstanden i bullen Unam sanctam (1302) at lydighet til paven er nødvendig for frelse er ikke rett siden det strider imot læren om rettferdiggjørelse ved tro. Luthers synspunkt at påstandene til paven undergravde evangeliet blir satt frem i denne avhandlig som utgangspunktet for lutherske lekfolk og prester, og den oppnådde «konfesjonell» eller «symbolsk» status ganske raskt: den autorative lære til det som ville bli den evangelisk-lutherske kirke.
Golf under Asialekene 1990

Golf under Asialekene 1990. Golf var en av sportene under de ellevte Asialekene som ble arrangert i Beijing i Kina. Det var tredje gangen som golf var med på programmet i Asialekene. Golfturneringene ble avviklet i perioden 24. til 27. september 1990. Det var fire konkurranser, lag og individuelt både for menn og damer. Det var første gangen damer deltok i golf under Asialekene.
Klinisk barnepsykologi

Klinisk barnepsykologi er studiet av barns psykiske utvikling og av hvilken retning den tar som følge av samspillet mellom medfødte egenskaper og hvordan miljøet rundt barnet responderer på dets behov og personlige uttrykksmåter.
Klinisk barnepsykologi må ses i sammenheng med klinisk ungdomspsykologi.
Totalforsvaret

Totalforsvaret er en fellesbetegnelse for det militære forsvaret og den sivile beredskapen i Norge. Begrepet innbefatter den gjensidige støtten og samarbeidet mellom Forsvaret og det sivile samfunn om både forebygging, beredskapsplanlegging og operative forhold. Totalforsvaret vektlegger like mye Forsvarets støtte til det sivile samfunn i en krisesituasjon som samfunnets støtte til Forsvaret.
Carl Jeppesen

Bakgrunn

Carl Jeppesen ble født i København som sønn av en vertshusholder. Fra han var ett år vokste han imidlertid opp hos kullmåler Nils Petersen og kone. 
Som ung begynte han i lære som sigarsorterer. I 1878 dukket han opp i Christiania som børstebinder og etablerte egen børstefabrikk i 1881.
Færøyske frimerker 1990

Færøyske frimerker 1990. Det ble utgitt i alt sytten frimerker av Postverk Føroya i 1990. Det var sekstende året som Færøyene utga egne frimerker. I 1990 var det fem utgivelser, 5. februar en serie på fire merker med motiv fra fiskeindustrien, 9. april to Europa/CEPT-merker med tema postkontor og samme dag tre merker færøyske flagget Merkið femti år, 6. juni fire merker med hvaler og 8. oktober fire merker med motiv fra Nólsoy.

Europe/CEPT - Postkontor

Design Bárður Jákupssen
Odontotaenius

Utseende

Middelsstore til nokså store, blanke, kraftige passalider. Hodet er blankt, mye bredere enn langt, med et kort horn i pannen og kraftige kjever. Pronotum er bredere enn langt med en skarp midtfure. Dekkvingene har fine punktstriper, ofte ganske utydelige. Artene mangler flygevinger og kan ikke fly. Forleggene har små tenner langs det meste av yttersiden.

Levevis

Disse artene lever i skog, der de gnager i død ved. De finnes helst i tåkeskog mellom 900-2400 meter over havet. Slekten er den eneste gruppen av Passalidae som finnes utenfor tropiske og subtropiske områder.

Utbredelse

Slekten er utbredt i Amerika. Den er den eneste slekten av Passalidae som en noe utbredt i Nord-Amerika. Odontotaenius disjunctus er vidt utbredt, fra det sørlige Canada sør til Brasil, de øvrige artene har mer begrensede utbredelser i Mellom-Amerika, sør til Ecuador, nord til Florida.
Herkules Confektionsfabrikker

Herkules Confektionsfabrikker var en tekstilbedrift i Oslo. Den ble etablert i 1898, og produserte herreklær.
VV 283

VV 283, CGCG 043-099 eller MCG+01-33-036 er en irregulært formet galakse som ligger ca. 500 millioner lysår unna jorden i stjernebildet Jomfruen. Galaksen er sannsynligvis et resultat av to galaksar som har kollidert. Som mange kolliderende galaksesystem er VV 283 veldig lyssterk i det infrarøde, hvor den stråler med en energi som tilsvarer nesten tusen milliarder ganger den energien som solen sender ut.
Fanatorget

Fanatorget er et kjøpesenter i Ytrebygda bydel i Bergen, åpnet i 1991. Senteret ligger i Sandsli/Kokstad-området, og har 16 butikker, samt helsetjenester og kommunale service- og bydelskontorer. Senteret ble utvidet i 2004. Senteret er eid av Vestenfjeldske Eiendom as.
Gullborg

Etymologi

Gullborg er en yngre form av Gudhborg, den gammelsvenske formen av norrøne Guðbjǫrg. Navnet er sammensatt av guðr, «gud», og bjǫrg, «hjelp, berge».
Västanfors kirke

Västanfors kirke (svensk: Västanfors kyrka) ligger i Västanfors i Fagersta kommune i Västmanlands län, Sverige.
Tidligere lå det en trekirke fra 1642 på stedet. Den nåværende kirken ble bygget 1824–27 og innviet i 1830. Kirken ble renovert i 1987–88 under ledelse av arkitekt Jerk Alton.
Solveig Gulbrandsen

På klubblag

Mesteparten av sin aktive karriere har Gulbrandsen spilt på Kolbotn. Gulbrandsen har til sammen scoret 125 mål i Toppserien. Av disse 119 for Kolbotn. 
Hun har vunnet serien tre ganger for Oppegårdslaget og vant cupfinale med Kolbotn i 2007. Etter elleve sesonger i Kolbotn byttet Gulbrandsen til Stabæk i 2009-sesongen. Etter ett år i Stabæk ble hun tilbudt kontrakt med WPS-laget FC Gold Pride, som hun takket ja til. I juli 2010 dro hun fra FC Gold Pride i USA tilbake til Norge og Stabæk.
Før sesongen 2015 returnerte hun til gamleklubben Kolbotn, der hun i 2016 var spillende assisterende trener under Cecilie Berg-Hansen.

På landslag

På landslaget var Gulbrandsen del av gullaget i fotball under OL i Sydney 2000. Hun var også med på sølvlaget under  EM i  2005, og Gulbrandsen scoret to mål i semifinalen mot Sverige i det mesterskapet. Gulbrandsen har spilt alle mesterskap etter debuten. Det vil si OL 2008, VM i 1999, 2003 og 2007, samt EM i 2001 og 2009. Bare Hege Riise (188) og Bente Nordby (172) har flere kamper på det norske landslaget.
Badminton under Stillehavslekene 2011

Badminton under Stillehavslekene  2011. Badminton var en av flere sporter som var med i de fjortende stillehavslekene som ble arrangert i Nouméa på Ny-Caledonia i perioden 27. august til 10. september 2011. Det var tredje gangen som badminton var med på programmet under stillehavslekene. Det var seks turneringer; single, double og lagkonkurranser for både kvinner og menn. Ny-Caledonia ble beste nasjon med fem gullmedaljer foran Fiji med en.
Difterivaksine

Difterivaksinen er en immuniserende vaksine mot bakterien Corynebacterium diphtheriae eller dyfteri. Bakterien sprer seg ved kontakt- eller dråpesmitte. Vaksinen har vært en del av Norges barnevaksinasjonsprogram siden 1952 og består av 3 doser ved henholdsvis 3, 5 og 12 måneders alder. Vaksinen varer i 10. år og består av innaktivert difteritoksin som er adsorbert til et aluminiumsalt. Den finnes også som en kombinasjonsvaksine som samtidig beskytter mot kikhoste og stivkrampe.
Off the Wall (sang)

«Off the Wall» var den tredje hiten fra Michael Jacksons album Off the Wall fra 1979. Singelen ble sluppet våren 1980. Låta var den tredje av fire låter fra Off the Wall-albumet som kom seg inn blant Top 10. Den la seg på 5. på soul-lista og på 10. på pop-lista.
Mount Ashley

Mount Ashley er et fjell, 1 155 moh., som ligger sør for Bay of Isles på Sør-Georgia, mellom toppen av Gracebreen og Lucasbreen. Det er oppkalt  etter Clifford Warren Ashley, en amerikansk kunstner, forfatter og hvalfangsthistoriker.
Navnet «Clifford Ashley Mountains» ble benyttet av Robert Cushman Murphy om flere spredte fjell og rygger på sørsiden av Bay of Isles, etter at han besøkte Sør-Georgia i 1912–13. South Georgia Survey, 1955–56 og rapporterte at et gruppenavn ikke passet seg for disse fjellene og ga det høyeste fjellet navnet Mount Ashley.
Psilota

Utseende

Middelsstore (7-9 mm), kraftige, blankt svarte blomsterfluer. Hodet er forholdsvis stort. Fasettøynene er tett kledt med forholdsvis lange, lyse hår. De dekker nesten hele hodet hos hannen men er bredt skilte i pannen hos hunnen. Antennene er slanke og mørke, det tredje leddet minst en og en halv gang så langt som bredt. Ansiktet er flatt og hårete, munnkanten ikke fremspringende. Thorax er blankt svart med svarte hår, omtrent kavdratisk med avrundede hjørner. Beina er noe kraftige, helt svarte bortsett fra at "kneene" kan være brungule. Bakkroppen er oval, blankt svart med mørke hår. Vingene er glassklare bortsett fra at området mellom årene Sc og R₁ (den nest fremste cellen) er gulbrunt. Ulikt de fleste andre blomsterfluer mangler de den "falske åren" vena spuria i vingene.

Levevis

Larven har blitt funnet under barken på råtnende trestammer, det er sannsynlig at den lever av gjærende sevje. Disse fluene finnes særlig i åpen skog, den ene nordiske arten synes å være noe knyttet til furu og den andre til eik, men de er neppe spesialiserte på ett enkelt treslag. De flyr i mai-juni. Det var først i 2004 at man ble klar over at det fantes to arter i Norden, så eldre artsbestemminger og opplysninger om biologien er ikke pålitelige.

Utbredelse

Slekten forekommer i Holarktis og i Sørøst-Asia.
Juniorasiamesterskapet i friidrett 2018

Juniorasiamesterskapet i friidrett 2018 var det 18. Juniorasiamesterskapet i friidrett som ble arrangert. Mesterskapet var for utøvere født fra 1999 til 2002, og ble arrangert fra 7. til 10. juni 2018 på Gifu Nagaragawa Stadium i Gifu i Japan.
Hagit kraftverk

Hagit kraftverk er et kombinert oljekraftverk og gasskraftverk  i Israel. Det har en installert produksjonskapasitet på 1030 MW, fordelt på 4 turbiner. Anlegget ble påbegynt omkring 1990, fikk første turbin installert i 1996 og stod ferdig i 2007. Brenselkilden er naturgass og  dieselolje.
Eucamenta

Utseende

Små til middelsstore, avlange, gjerne blankt brunlige oldenborrer.

Levevis

Larvene lever i jorda, der de eter røtter.

Utbredelse

Slekten er utbredt i Afrika.
Ivan Strinić

Landslaget

Han ble tatt ut til Fotball-EM 2012 i Polen og Ukraina.
Han ble tatt ut i Kroatias EM-tropp til EM i Frankrike 2016.
Han ble tatt ut i Kroatias tropp til VM i fotball 2018 i Russland.
Lavangsdalen

Lavangsdalen er en om lag 16 km lang dal som går i retning nord-sør fra Kantornes i Balsfjord kommune til Sørbotn i Tromsø kommune. Kommunegrensa går omtrent midt i dalen, ved vannskillet mellom Lavangselva, som renner mot sør og ut i Balsfjorden, og Sørbotnelva, som renner mot nord til Ramfjorden.

Trafikkåre

Europavei 8 går gjennom dalen, og det er stor trafikk her, ettersom dette er hovedinnfartsveien til Tromsø. Farten er også stor, noe som har ført til mange ulykker. I perioden fra 2000 til januar 2011, da fem mennesker omkom i bussulykken i Lavangsdalen 7. januar, har nærmere 25 mennesker mistet livet her. Veien ble i 2013 utbedret til en sikrere vei med midtrekkverk og forbikjøringsstrekninger.
Dropout Productions

Dropout Productions var et TV-produksjonsselskap som ble stiftet i 1998. Selskapet spesialiserte seg på produksjon av humor og underholdning, med blant annet produksjoner som Torsdagsklubben (TV 2), Typisk norsk (NRK), Uti vår hage (NRK), Åpen post (NRK), Tonight med Timothy Dahle (TV 2), Jan Johansen - jakten på den norske mannen (NRK), Koht i kommunen (NRK) og Folk i farta (NRK). Selskapet var blant de første som produserte underholdning for NRK utenfor NRK-systemet.
I 2005 ble selskapet kjøpt opp av svenske Metronome Film & Television AB, som også eier norske Rubicon TV og Metronome Spartacus. Dropout Productions er i dag integrert med Rubicon TV.
Saab Arena

Historie

Arenaen kostet 249 millioner svenske kroner, og ble innviet 3. september 2004. Det første arrangementet i arenan var en konsert med Linköpings store sønn, Lars Winnerbäck. 
Et hovedargument for å bygge arenaen var at den skulle erstatte Stångebrohallen som hjemmearena for  Linköpings Hockey Club (LHC). Fra og med sesongen 2004/2005 spilles derfor alle LHC sine hjemmekamper i den nye arenaen. Den første kampen var imot TPS Åbo, som Linköping vant.
Arenaen skal i 2011 benyttes til Håndball-VM 2011 for menn.

Kapasitet

Arenan er bygd for større idretts- og musikkarrangement. Publikumskapasiteten er 8 500, men dette kan økes til 11 500 ved konserter. Dette gjør arenaen til Sveriges fjerde største innendørsarena etter Globen, Malmö Arena og Scandinavium. Kjente musikkartister som har hatt konserter i arenaen er Deep Purple, Europe, Jerry Lee Lewis, John Fogerty, Toto, W.A.S.P. og Whitesnake. To ganger har Melodifestivalen vært innom arenaen; i 2005 og i 2008.
Småborgerskap

Småborgerskap er en betegnelse som brukes om en borgerlig samfunnsgruppe som sosioøkonomisk står høyere enn arbeiderklassen og lavere enn høyborgerskapet. Yrker som tradisjonelt regnes som typiske for småborgere var blant andre håndverker, lærer og kjøpmann.
Uttrykket småborgerlig, som beskriver småborgerskapet, må ikke forveksles med det nedsettende uttrykket spissborger(lig), som betyr sneversynt person.
Glansmøll

Utseende

Små (vingespenn 6 – 25 mm), vanligvis slanke sommerfugler, brokete farget i brunt, gult, rødt, svart og metallisk hvitt. Hodet er middels stort, med en velutviklet sugesnabel som er skjellkledt ved roten. Labialpalpene er forholdsvis lange og tynne, antennene er trådformede og vanligvis litt kortere enn forvingene. Disse er vanligvis lange og smale, tilspissede ytterst, med lange hårfrynser i den ytterste tredjedelen av bakkanten. Hos slekten Cosmopterix er vingene farget i oransje, brunt, svart og hvitt, hos Sorhagenia er de mørkt brunspraglete. Bakvingene er tilspissede, varierende mellom avlangt ovale og svært smale, stavformede. De har lange hårfrynser både langs for- og bakkanten. Beina er forholdsvis lange og slanke, med markerte sporer.

Levevis

Glansmøllene viser et meget vidt spenn i økologi og utnytter mange forskjellige nisjer. De fleste har larver som er planteetere, og medlemmer av familien angriper over 25 forskjellige plantefamilier. Vanligvis minerer de i blader, skudd eller blomster. Slekten Cosmopterix lever på forskjellige storvokste gress, mens de nordiske artene i slekten Sorhagenia lever på trollhegg (Frangula alnus) og geitved (Rhamnus cathartica). Andre lever av frø, under barken på døde trær, eller av dødt vegetabilsk eller animalsk materiale, blant annet i gamle vepsebol. Noen arter har også larver som er rovdyr.

Radiasjon på Hawaii

I slekten Hyposmocoma har det utviklet seg rundt 350 arter på Hawaii-øyene. Dette er et godt eksempel på adaptiv radiasjon, der en stamart har nådd fram til en øygruppe der det fantes mange ubenyttede nisjer. Denne artens etterkommere har utviklet seg i mange ulike retninger for å fylle disse nisjene, og resultatet er at vi har en lang rekke nært beslektede (men ikke nødsvendigvis veldig likt utseende) arter som utnytter et vidt spektrum av ressurser. Hyposmocoma- artene på Hawaii fyller de fleste nisjene som finnes for sommerfugler på øygruppen.

Noen er rovdyr

Det er relativt uvanlig at sommerfugllarver opptrer som rovdyr, men flere grupper av glansmøll har utviklet et slikt levevis. Artene i slekten Euclemensia lever av skjoldlus (Coccoidea). Mer uvanlig er fire arter av Hyposmocoma på Hawaii, som lever av snegler som de fanger i fangstnett av silke. Fenomenet ble kjent i 2005 (Rubinoff og Haines 2005), og det er det eneste kjente tilfelle av at sommerfugllarver angriper levende bløtdyr. Byttet er skallbærende landsnegler av en bestemt slekt, som spises levende etter at de har festet seg i fangstnettet. Etterpå kan larven noen ganger feste det tomme sneglehuset til den hylsteret av silke den omgir seg med, kanskje som en slags kamuflasje.
1979 (album)

1979 er et musikkalbum med Mathias Stubø, utgitt i 2011. Dette er hans debutalbum som soloartist.
Xing'an (Mandsjukuo)

Hsingan eller Xīng'ān (også Tsingan) (興安) var en jurisdiksjon opprettet på japansk initiativ nord i den kinesiske landsdel Mandsjuria. Det skjedde da denne landsdelen var en japansk marionettstat ved navn Mandsjukuo på 1930-tallet. Territoriet omfattet områder som nå inngår i Indre Mongolia og en liten del av Heilongjiang. Navnet er knyttet til Khinganfjellene. Et annet navn for området var Burga.
Etter annen verdenskrig reorganiserte Republikken Kina området som provinsen Hsingan, med hovedstad i Hailar.
Gustav Lorentzen

Biografi

Gustav Lorentzen var sønn av Rosemary («Siss») Fewkes Lorentzen og dr. techn. Gustav Fredrik Lorentzen, profilert, mangeårig professor i kuldeteknikk ved NTH i Trondheim.
Lorentzen satt sammen med blant andre Øystein Dolmen i forfatterkollegiet i UKErevyen i Trondheim i 1969 og 1971 der Lorentzen skrev nummer som «Lænsmainn i Nyork» (1971). I 1970 etablerte Dolmen og Lorentzen duoen Knutsen og Ludvigsen. Den holdt sammen til 1986.
Lorentzen turnerte alene og sammen med musikere som Trygve Thue, Frode Alnæs og Bergen filharmoniske orkester. Han skrev også flere barnebøker og bøker for voksne om barns rettigheter, rasisme, omsorg og terapi overfor barn. Han var nasjonal Goodwill-ambassadør for UNICEF fra 1993. Han laget også TV-serien 1. klasse over flere sesonger på NRKs Barne-TV. 
Lorentzen fikk Spellemannprisen i klassen barneplater seks ganger, to av dem som den ene halvdelen av Knutsen & Ludvigsen. Som soloartist har han vunnet Spellemannprisen 1987 for Ludvigsens hostesaft, 1990 for Bli blid, 1992 for 1. klasse og 1995 for Kanskje kommer kongen. Også den femte og siste soloplaten, Amadeus (1997), ble nominert. Blant hans mest kjente sanger som soloartist er «Dame som viser frem rompen sin», «Ikke slå», «Forrest i køen» og «Bli blid». 
Fra slutten av 1990-tallet arbeidet Lorentzen sammen med psykologene Magne Raundalen og Marianne Straume om å hjelpe flyktningebarn traumatisert av krig. De ledet en mengde terapigrupper både hjemme og i utlandet og holdt kurs om emnet i Norge, Sverige, Danmark, Marokko, Algerie og Sudan. I dette arbeidet samarbeidet han også med Lisbet Palme.
Lorentzen døde av hjertestans under et orienteringsløp utenfor Bergen 21. april 2010.
Chilkootpasset

Chilkootpasset er et 1067 meter høyt fjellpass i Boundary Ranges i fjellkjeden Coast Mountains mellom Alaska og Canada. Det er det høyeste punktet på Chilkoot Trail, som går fra spøkelsesbyen Dyea i Alaska til Lake Bennet i Britisk Columbia.
Under gullrushet i Klondike ble det bygd tre taubaner og flere vinsjesystemer for å frakte forsyninger over passet.
Mans postvesen

Mans postvesen, engelsk Isle of Man Post, mansk Post Ellan Vannin, tidligere kalt for Isle of Man Post Office, betjener posttjenester som utkjøring, postbæring og postmottak på Man.

Historie

Mans posttjenester var opprinnelig en del av Storbritannias posttjeneste Royal Mail som hadde en daglig postforbindelse mellom Man og Storbritannia siden 1879. I 1966 begynte de britiske myndighetene planleggingen for å omgjøre posttjenestene til et privat selskap, og som en del av denne prosessen ble hver av kronbesittelsene gitt muligheten til selv å ta kontroll over posttjenestene på deres områder. Den 18. oktober 1967 besluttet Tynwald at de ikke ønsket å ta imot tilbudet, men bestemmelsen ble uansett tatt av de britiske myndighetene ved lov i 1969.
På Kanaløyene tok myndighetene imot tilbudet, og post og telekommunikasjonstjenester som var drevet av General Post Office ble overført i oktober 1969 for å danne Jerseys postvesen og Guernseys postvesen mens telekommunikasjoner ble overført til henholdsvis Jersey Telecom og Guernsey Telecoms.
Etter forhandlinger med Tynwald i 1972 hvor telefonsystemet ble ekskludert fra overføringen ble det enighet om at Man skulle, til sist, overta kontrollen av postadministrasjonen på øya. Som et resultat ble oppgivelsen fullført den 5. juli 1973 og Mans postvesen, Isle of Man Post Office Authority, ble dannet. De pengemidler som ble betalt for Royal Mails eiendeler, 148 624 engelske pund, ble omkoblet innenfor det første året fra overskuddet generert. Postvesenet fikk nytt navn som Isle of Man Post Office i februar 2002.

Telekommunikasjoner

Telekommunikasjoner forble ansvaret til britiske General Post Office fram til 1981 da British Telecom ble dannet. I 1987 ble telekommunikasjoner overført til det lokale selskapet Manx Telecom som opprinnelig var heleid underselskap av British Telecom, men ble deretter et underselskap av selskapet O2.

Frimerker

Frimerker med unik formgivning fra Man ble første gang utstedt i 1971 som en variant av «Machin»-designet, og siden 1973 har de vært de eneste gyldige frimerker på øya, og er ikke gyldig som frimerker i Storbritannia eller andre steder. Frimerker fra Man har blitt populære hos filatelister over hele verden.

Postskatt

Når man sender post til Man fra andre steder blir Man behandlet som om øya var en del av Storbritannia, og post fra Storbritannia fortsetter å ta gebyr i henhold til Royal Mails innlandstjenester i Storbritannia. Postnummer ble imidlertid ikke introdusert på Man før i 1993 da øya fikk postnummer som postkode IM-området og som en utvidelse av Storbritannias postnummersystem.
Post sendt fra Man til Storbritannia er fløyet over Irskesjøen og går inn i poststrømmen av første klasse hos Royal Mail for neste dags utsendelse.
Man er et medlem av Postadministrative samarbeidet for små land i Europa (Small European Postal Administration Cooperation, SEPAC).